Die wêreld in foto’s – 11 Februarie 2019Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Virtuele vuurwerk word in die antieke Sjinese dorp, Zhengding, afgevuur. Sjina se binnelandse toerisme-inkomste het 513,9 miljard yuan (ongeveer $76,21 miljard) gedurende die week van die Lentefees beloop. Die fees eindig Sondag. (Foto: Zhang Haiqiang, Xinhua) Mense neem deel aan die lantern-optog ter viering van die Sjinese Nuwejaar in Chicago in die VSA. Sjinese Nuwejaarsvieringe is Saterdag oor die hele stad voortgesit met dié spesiale lantern-optog en leeudanse wat honderde inwoners gelok het. (Foto: Wang Ping, Xinhua) Lady Gaga poseer vir ŉ foto in die mediakamer met haar toekennings wat sy Sondag gedurende die 61ste jaarlikse Grammy-toekennings by die Staples Center verower het. Sy het drie toekennings ontvang vir beste popvertoning (solo), beste pop-duo/groep-opname en beste liedjie vir visuele media vir haar en Bradley Cooper se liedjie “Shallow”. (Foto: Chris Pizzello, AP) Lede van “Japan’s to R mansion” lewer ’n verhooguitvoering gedurende die tweede uitvoering van die “Intercultural Encounters” van die Abidjan-sirkus in Abidjan in die Ivoorkus. Die sirkus het Sondag geëindig. (Foto: Yvan Sonh, Xinhua) Deelnemers aan ŉ nagwaak steek kerse aan ter herinnering aan die slagoffers van die reeksmoordenaar Bruce McArthur by die Toronto-kerk. ŉ Kanadese regter het McArthur ŉ lewenslange vonnis opgelê met geen kans op parool vir die volgende 25 jaar nie. (Foto: Chris Young, AP)